Matrilokal bosetting

Matrilokal bosetting, matrilokalitet eller uxorilokalitet er begreper som gjelder ulike sosiale systemer hvor et ektepar forventes å bo sammen med kvinnens slektskapsgruppe eller i nærhet av kvinnens mor og hennes familie. Barfield, Thomas, red. (1997): The Dictionary of Anthropology. Blackwell, Oxford Differensiert brukes matrilokalitet for å beskrive tilfeller hvor par bosetter seg med kvinnens avstamningsgruppe, mens uxorilokalitet brukes for å beskrive tilfeller hvor ekteparet bor sammen med konens familiegruppe i samfunn som ikke  har dominerende avstamningsprinsipper.  

I samfunn med matrilokalitet er det vanlig å finne at en datter bor i samme hushold eller samme sted som sin mor og sin mors mor. Slike hushold kan utgjøre grunnlaget for utbredelsen av omfattende matrilineære klaner og ættelinjer. I samfunn med sterke matrilineære tendenser kan koner og barn i samme klan bo sammen i storhushold adskilt fra genitor som har lite ansvar i sosialiseringen av egne barn, men opprettholder ekteskapet gjennom besøk og har økonomiske forpliktelser overfor sine barn. Dette omtales ofte også som matrifokalitet.

Sanfolket (!Kung/!Xun) i sørlige Afrika er et matrilokalt jeger- og samlersamfunn hvor mannen bor sammen med kvinnens familiegruppe under brudeprisperioden og ektemannen forventes å utelukkende bidra til konens familie i en lengre periode. Når ekteparet har fått flere barn og brudeprisperioden er over kan ekteparet velge å bosette seg hos enten mannens eller kvinnens familiegruppe.Stockard, Janice E. (2002): Marriage in Culture. Wadsworth.  Sanfolket praktiserer slik uxorilokalitet. 

Se også
 Patrilokalitet
 Lenapeindianere (som praktiserte matrilokal bosetting)

 Referanser 

Kategori:Antropologi